A Bizottság 2236/98/EK rendelete

(1998. október 16.)

a tagállamok által továbbítandó adatokról és az Európai Mezőgazdasági Orientációs és Garanciaalap (EMOGA) Garanciarészlege által finanszírozott kiadások havi könyveléséről, valamint a 2776/88/EGK rendelet hatályon kívül helyezéséről szóló 296/96/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 1287/95/EK rendelettel [1] módosított, a közös agrárpolitika finanszírozásáról szóló, 1970. április 21-i 729/70/EGK tanácsi rendeletre [2] és különösen annak 4. és 5. cikkére,

mivel az euró bevezetéséről szóló, 1998. május 3-i 974/98/EK tanácsi rendelet [3] 2. cikkében előírja, hogy 1999. január 1-jétől a részt vevő tagállamok valutája az euró;

mivel ezzel összhangban módosítani kell az 1391/97/EK rendelettel [4] módosított 296/96/EK bizottsági rendeletet [5], előírva, hogy a könyvelésben szereplő kiadások alapján kifizetett előlegeket euróban kell feltüntetni és kifizetni a részt vevő tagállamok számára;

mivel az 1999. január elején fizetendő előlegek az 1998. október 16. és november 30. között teljesített kiadásokra vonatkoznak; mivel ezeket az előlegeket még – utolsó alkalommal – nemzeti valutaegységekben kell kifizetni a részt vevő tagállamoknak;

mivel a részt nem vevő tagállamok esetében az előlegek euróban történő kifizetése azt eredményezné, hogy át kellene vállalniuk az n + 1. hónap tizedik és az n + 2. hónap harmadik munkanapja közötti árfolyamkülönbséget; mivel az árfolyamkülönbségek átvállalása az eddig alkalmazott rendszerhez képest új elemet jelentene; mivel ennek következtében helyénvaló, hogy e tagállamok esetében olyan egyedi intézkedések előírására kerüljön sor, amelyek a ténylegesen kiadott összegektől való mindennemű eltérést kiküszöbölnek;

mivel az e rendeletben előírt intézkedések összhangban vannak az Európai Mezőgazdasági Orientációs és Garanciaalap Bizottságának véleményével,

ELFOGADTA EZT A RENDELETET:

1. cikk

A 296/96/EK rendelet a következőképpen módosul:

1. a 3. cikk a következő (8), (9), (10) és (11) bekezdéssel egészül ki:

"(8) a) Az euróövezetben részt vevő tagállamok választhatnak, hogy a 974/98/EK rendelet 1. cikkének hatodik francia bekezdésében említett átmeneti időszak során a kifizető ügynökség könyvelése:

- kizárólag euróban történik,

- az euróban teljesített kifizetések esetében euróban, a nemzeti valutaegységekben teljesített kifizetések esetében pedig nemzeti valutaegységekben történik,

- vagy kizárólag nemzeti valutaegységekben történik.

b) A könyvelés, valamint a részt vevő tagállamok által az EMOGA-nak megküldendő jelentések esetében választott valutának a teljes pénzügyi év során változatlannak kell maradnia. Az alkalmazás első évében azonban ez a választás 1999. január 1-jétől alkalmazandó.

c) Ugyanazt a választott valutát kell alkalmazni a számlaelszámolási eljáráshoz kapcsolódó jelentésekben is.

(9) a) Az euróövezetben részt nem vevő tagállamok kifizető ügynökségei külön könyvelést vezetnek minden olyan valutára, amelyben kedvezményezettek számára kifizetés történt. Ugyanilyen elkülönített könyvelést kell alkalmazni a számlaelszámolási eljáráshoz kapcsolódó jelentésekben is.

b) Amennyiben azonban egy részt nem vevő tagállam kifizető ügynöksége a kedvezményezetteknek euróban kifizetett összegeket a kifizetés napján érvényes átváltási árfolyamon át tudja váltani nemzeti valutára, a kifizető ügynökség teljes könyvelése nemzeti valutában történhet.

Az euróban kifizetett összegek visszatérítésének – amennyiben ilyen előfordul – a kifizetés napján lekönyvelt nemzeti valuta összegének kell megfelelnie.

(10) Amennyiben a (8) és (9) bekezdéssel összhangban a tagállam kifizető ügynökségei az euró, a nemzeti valutaegységek és a könyvelésükben használt nemzeti valuta között választhatnak, nem kötelező, hogy mindannyian ugyanazt válasszák.

(11) A 3. cikkben említett értesítések olyan valutában vagy valutákban készülnek, amely(ek)en a könyvelés történik."

2. A 4. cikk a következő (1a) bekezdéssel egészül ki:

"(1a) Az EMOGA Garanciarészlege a kiadások könyvelése alapján történő előlegfizetést:

a) a részt vevő tagállamok számára euróban tüntetik fel és fizetik ki;

b) a részt nem vevő tagállamok számára:

- a tagállam által euróban teljesített kifizetések esetében euróban tüntetik fel és fizetik ki,

- a tagállam által nemzeti valutában teljesített kifizetések esetében nemzeti valutában tüntetik fel és fizetik ki.

Amennyiben azonban az euróban történt kifizetések átváltása nemzeti valutára a kedvezményezettnek való kifizetés napján érvényes átváltási árfolyamon történik (a 3. cikk (9) bekezdésének b) pontjában előírtak szerint), az euróban történő kifizetésekhez kapcsolódó előlegeket is nemzeti valutában lehet teljesíteni;

c) a részt vevő és a részt nem vevő tagállamok által 1998. október 16-a és november 30-a között teljesített kiadások esetében nemzeti valutaegységekben vagy nemzeti valutában fizetik ki."

2. cikk

Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.

Ezt a rendeletet 1999. január 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1998. október 16-án.

a Bizottság részéről

Franz Fischler

a Bizottság tagja

[1] HL L 125., 1995.6.8., 1. o.

[2] HL L 94., 1970.4.28., 13. o.

[3] HL L 139., 1998.5.11., 1. o.

[4] HL L 190., 1997.7.19., 20. o.

[5] HL L 39., 1996.2.17., 5. o.

--------------------------------------------------